text: Statsforvaltning vil se på havnesag fra Vejle
  28 august 2015 kl. 13.36
  Statsforvaltningen i Aabenraa har anmodet Vejle Kommune om en redegørelse om den såkaldte havnesag. Tilsynsrådet vil vurdere, om der er behov for en sag om påstået brug af offentlige midler til private formål.
  Vejle Kommune har bestilt en ekstern undersøgelse af havnen regnskab fra 2009 og frem til i dag. TV SYD har tidligere omtalt dyre julefrokoster, hvor kuvertprisen endte langt over 1000 kr. pr. deltager.
  Vejle Amts Folkeblad har i de seneste uger gransket en mængde bilag.
  Bl.a. for indkøb af Ray-Ban solbriller for et stort beløb. Solbrillerne er købt i butikscentret Field i København - på vej hjem fra konference på Bornholm.
  Sagen er ikke anmeldt til politiet. Vejle Kommune vil afvente, hvad den eksterne revisionsrapport når frem til.
  Statsforvaltningen har afvist en anden sag omkring Vejle Havn. Uffe Thorndahl, tidligere borgmester i Hørsholm, har ønsket en vurdering af det vederlag, som borgmester Arne Sigtenbjerggaard hæver som medlem af havnens bestyrelsen.
  Men det er fuldt lovligt, siger Statsforvaltningen, som har afvist at rejse tilsynssag, skriver Vejle Amts Folkeblad.
  